Bøler

Bøler er en drabantby og et boligstrøk i Oslo med 10– innbyggere. Bøler ligger sydøst i Oslo med grense til Østmarka. Grovt sett strekker området seg fra Østensjøvannet til Nøklevann.

Tidlig historie 

Navnet kommer fra Bøler gård, som har fått navnet sitt fra norrønt bæl, «gård». Før reformasjonen i 1536 var de fleste gårdene i området kirkegods. Bøler hadde siden 1453 tilhørt fransiskanerklosteret. Etter reformasjonen tok kong Christian III beslag i eiendommene som den katolske kirken hadde, deriblant også Bøler gård. I 1550 ga kongen gården til Oslo Hospital som inntektskilde.

Det var først i 1827 at gården kom på private hender. I 1879 ble gården overtatt av Anton Johannesen, men da utbyggingen av Bøler startet på 50-tallet var det sønnesønnen som drev gården. Bøler gård ligger fortsatt godt bevart, ikke langt fra Bøler T-banestasjon.

Utbygging etter andre verdenskrig 

Utbyggingen av Bøler tok til etter andre verdenskrig, hovedsakelig fra midten av 1950- til begynnelsen av 1960-tallet. Utbyggingen startet opp i 1954. I 1956 ble de karakteristiske tre høyblokkene i Bølerlia reist etter tegninger av arkitektene Preben Krag og Jens Selmer. De to vant Sundts premie for arkitektur for prosjektet i 1956-57.

I 1957 stod Bøler skole ferdig. Med babyboomen rundt innflytting av nyetablerte familier startet 300 førsteklassinger på skolen i 1962, fordelt på 10 klasser. Bøler skole var nå en av landets største, men fra høsten 1963 sto Nøklevann skole klar til å motta de første elevkullene. Flere klasser ble da overflyttet fra Bøler skole, blant annet fire av de 10 klassene som hadde startet på Bøler høsten 1962.

Første del av drabantbyens forretningssenter ble tatt i bruk i 1961, med et mindre tilbygg mot øst i 1965. Begge deler ble bygget etter tegninger av arkitekt Thomas Tostrup. Bøler filial av Deichmanske bibliotek og Bøler samfunnshus kunne i 1972 flytte inn i nye bygninger i syd for Bøler senter. De nye bygningene ble reist etter tegninger av arkitekt Sverre Fehn. Bøler senter ble fullstendig rehabilitert og bygget ut i 2004.

Nye Bøler kirke ble vigslet 28. august 2011. Kirken som er tegnet av Hansen&Bjørndal Arkiteter har blitt et nytt landemerke på Bøler. Gamle Bøler kirke sto først på landbruksutstillingen på Ekeberg i Oslo i 1959. Den var konstruert som en monterbar arbeidkirke i tre, tegnet av arkitektene Harald Hille og Odd Kjeld Østby. Etter at utstillingen stengte ble kirken flyttet til Bøler som en midlertidig løsning, men ble stående frem til 2009.  

Bøler kom for en dag i verdens søkelys da Nikita Khrusjtsjov under norgesbesøket i 1964 stakk av fra det offisielle programmet og foretok et spontanbesøk i bydelen. Forfulgt av ulende sirener gikk ferden i Rolls-Royce fra Østensjøveien og Eterveien, opp Bølerlia og ned Utmarkveien, for deretter å returnere tilbake til Oslo sentrum.

Bøler er ofte omtalt i forfatterskapet til Tove Nilsen, som vokste opp i en av de tre høyblokkene i Bølerlia på 1960-tallet.

På Bøler ligger også kunstnerkolonien Trolltun Borettslag, et borettslag for billedkunstnere, kunsthåndverkere og fotografer.

På slutten av 1990-tallet fikk Bøler lite hyggelig oppmerksomhet i media på grunn av fremveksten av et miljø med nasjonalister, med gruppen Boot Boys som sentral aktør. Dette miljøet er borte.

På Bøler ligger verdens eldste produsent av eter, Den Norske Eterfabrikk.

Skulpturen Don Quijote er plassert nær Bøler T-banestasjon. Den er utferdiget i stål og akryl og laget av billedhugger Fritz Røed. Rytteren i kamp med vindmøller etter Miguel de Cervantes Saavedras romanfigur har blitt Bølers emblem.

Taggen Sædfuck ble laget av Paul Vidar Sævarang og Ole Kristian Stavnsborg sensommeren eller høsten 1986.

Kjente personer med tilknytning til Bøler (alfabetisk)  

 A – E
 Maleren og læreren Olav Johan Andreassen var bosatt i kunstnerkolonien på Bøler.
 Forfatter Tor Åge Bringsværd, stedfestet for spøk etterordet i Den sorte Bog ocksaa kaldet Svarteboka (1969) til «Bøler, 6. mai 1569.»
 Sanger og komiker Reidar Bø, kjent for sitt samarbeid med Kurt Foss.
 Forfatter og kåsør Odd Børretzen, skrev sangen «Morgenstemning fra Bøler» om rushtrafikken inn til Oslo sentrum.
 Museumsleder Erik Henning Edvardsen, ved Ibsenmuseet i Oslo ble intervjuet om sin oppvekst på Bøler i «Mitt Østensjøvann» (s. 44-46). Sothøna. Østensjøvannets venner, nr. 27 – Juni 2004.
 Advokat Kai Ekanger, var statssekretær i Arbeiderpartiregjeringen 1973-76 og første formann i Bøler vel.
 Skøyteløper (sprintdistanser) Kai Arne Engelstad, siden gutteårene kjent ved klengenavnet «Kaka»
Arne «Maler'n» Amundsen var en norsk fotballspiller, og var keeper for blant annet Lyn, Strømmen og Lillestrøm. Han gikk til Lillestrøm fra Lyn i 1977. I Lillestrøm fikk han med seg to seriegull, tre sølv og to bronse
 F – K
 Sanger Kurt Foss, kjent for samarbeidet med Reidar Bø.
 Karoline Frogner, norsk filmskaper og forfatter
 Skuespiller Marit Grønhaug, datter av kunstmaler Olav Johan Andreassen.
 Langrennsløperne Anders Gløersen og Øyvind Gløersen.
 Fabrikkeier Thomas Johannessen Heftye, anla veiknuten «Korketrekkeren» til sitt feriested Sarabråten og anskaffet hjulbåten «Sara» for lystturer på Nøklevann. Også grunnlegger av Den Norske Turistforening.
 Heavyrocker Egil Hegerberg i Black Debbath, Gartnerlosjen, Bare Egil Band, m.fl..
 Byoriginal Advokat Hermansen, egentlig Peder Gunvold Hermansen, omtalte seg gjerne selv som «Baronen av Bøler».
 Skøytekonge Knut Johannesen med kallenavnet «Kupper'n» bygde seg hus i Ulsrudveien midt på 1960-tallet. Han ble blant annet av NRK-reporter Knut Bjørnsen tilskrevet opphavet til uttrykket «to indre og vekk med 'n».
 Fotballspiller i VIF Egil Johansen med karriere på landslaget, kjent som «Snapper'n».
Geir-Atle Johnsen (født 7. januar 1958 i Oslo) er en norsk regissør, låtskriver, skuespiller, forfatter og produsent. Johnsen var tilknyttet satireprogrammet Hallo i uken. Johnsen har levert, produsert og fremført flere humorinnslag i Nitimen.
 Musikkforsker Geir Johnson, skapte oppstyr med sin bok om Melodi Grand Prix.
 Kjendisadvokat Morten Kjensli med eget advokatkontor.
 Fotograf Morten Krogvold vokst opp på Lille Langerud, bosatt i kunstnerboligene på Bøler.
 L – S
 Dramatiker og filmregissør Torun Lian, også med kritikerroste produksjoner for Norsk rikskringkasting Fjernsynet.
 Sokneprest, og senere prost Leif Martinsen, som var den første til å bekle presteembetet i Bøler kirke.
 Komiker Tom Mathisen, kjent fra visegruppa «Snu» og trioen «Prima Vera», med Jahn Teigen og Herodes Falsk.
 Carl Nesjar (født 6. juli 1920 i Larvik, død 23. mai 2015 i Roma) var en norsk maler, grafiker og billedhugger. Han het opprinnelig Carl Carlsen.
 Forfatter Tove Nilsen, skrev trilogien Skyskraper-engler (1982), Skyskrapersommer (1996) og G for Georg (1997) med motiv fra egen oppvekst på Bøler.
 Fotograf og forfatter Jørn Areklett Omre. Har utgitt boka "Østensjøvannet".
 AP-politiker Libe Rieber-Mohn, varaordfører i Oslo, tidligere statssekretær med ansvar for bla. asyl og innvandringspolitikk i Arbeids- og inkluderingsdepartementet i regjeringen Stoltenberg 2
 Thorstein Rittun (født 16. februar 1929 i Skien, død 6. april 2018 i Oslo) var en norsk maler, grafiker og keramiker.
 Musiker og plateprodusent Jørund Fluge Samuelsen, tidligere medlem i popgruppen Trang Fødsel.
 Komiker Kristopher Schau sies å være fra Bøler, men er faktisk oppvokst på Abildsø.
 Billedhugger Solveyg W. Schafferer. Blant annet kjent for de mange skulpturene Selvaag har plassert utenfor sine bygg.
 Politiker og ambassadør Reiulf Steen, formann i Arbeiderpartiet 1975-81.
 Sanger Anne-Karine Strøm, blant annet representert Norge i Melodi Grand Prix.

 T – Å
 Spiondømte Arne Treholt var vikarlærer på Bøler skole midt på 1960-tallet.
 Ishockeyspillerne Mats Trygg, Marius Trygg og Mathias Trygg.
 Barnebokforfatter Anne-Cath. Vestly, spilte også tittelfiguren «Kanutten» i NRKs barnefjernsyn med Alf Prøysen i rollen som «Romeo Clive».
 Billedkunstner, bokillustratør og filmskaper Johan Vestly, blant annet serien «Kanutten» og «Henrik Ibsens år som maler» i to episoder for NRK Fjernsynet.
 Produsent og regissør Jo Vestly, sønn av Anne-Cath. og Johan Vestly.
 Soloklarinettist Håkon Vestly, sønn av Anne-Cath. og Johan Vestly.
 Utenriksminister og ambassadør Knut Vollebæk, er sønn av ovennevnte sokneprest Leif Martinsen.
 Gitarist Knut Værnes, ansatt ved Universitetet i Oslo.
 Professor i kunsthistorie Marit Werenskiold, ansatt ved Universitetet i Oslo. Datter av Werner Werenskiold og barnebarn av Erik Werenskiold var i 1990-årene bosatt i Ulsrudveien.
 Politiker Einar Wilhelmsen, finansbyråd i Oslo (Miljøpartiet De Grønne) fra 2019.

Referanser

Litteratur 
 Kai Ekanger, Amund Kveim, Gunnar Selgård og Egil Helle: Bøler er stedet. Bydel Bøler: Bøler, Bogerud, Rustad, Skullerud, Langerud, Ulsrud. Oslo 2000. ISBN 82-995666-0-6

Eksterne lenker 
 
 Historisk turtips på Bøler